PMIndiaData/PMIndiaSum huggingface dataset:
ଦାମନ ଏବଂ ଦିଉ ନଗରପାଳିକା (ସଂଶୋଧନ) ନିୟାମକ 2018, ଦାଦ୍ରା ଏବଂ ନଗର ହାବେଳୀ, ନଗରପାଳିକା ପରିଷଦ (ସଂଶୋଧନ) ନିୟାମକ, 2018, ଆଣ୍ଡାମାନ ଓ ନିକୋବାର ଦ୍ୱୀପ ସମୂହ (ନଗରପାଳିକା) ସଂଶୋଧନ ନିୟାମକ, 2018 ପ୍ରଣୟନକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ନିମ୍ନଲିଖିତ ପ୍ରସ୍ତାବଗୁଡିକୁ ଲାଗୁ କରିବା ପାଇଁ ଅନୁମୋଦନ ମିଳିଛି । -ଦାମନ ଏବଂ ଦିଉ ନଗରପାଳିକା (ସଂଶୋଧନ) ନିୟାମକ, 2018 -ଦାଦ୍ରା ଏବଂ ନଗର ହାବେଳୀ, ନଗରପାଳିକା ପରିଷଦ (ସଂଶୋଧନ) ନିୟାମକ, 2018 -ଆଣ୍ଡାମାନ ଏବଂ ନିକୋବାର ଦ୍ୱୀପସମୂହ (ନଗରପାଳିକା) ସଂଶୋଧନ ନିୟାମକ 2018 ପ୍ରଭାବ : ଉପରୋକ୍ତ ପ୍ରସ୍ତାବ ଦ୍ୱାରା କେନ୍ଦ୍ରଶାସିତ ଅଂଚଳ ଦାମନ ଏବଂ ଦିଉ, ଦାଦ୍ରା ଏବଂ ନଗର ହାବେଳୀ ଏବଂ ଆଣ୍ଡାମାନ ଓ ନିକୋବାର ଦ୍ୱୀପସମୂହର ନଗରପାଳିକାଗୁଡ଼ିକର ସମ୍ବିଧାନ, ପ୍ରଶାସନ ଏବଂ କ୍ଷମତା ସନ୍ଦର୍ଭରେ ଉନ୍ନତ ବ୍ୟବସ୍ଥା ସୁନିଶ୍ଚିତ କରିବାରେ ସହାୟତା ମିଳିପାରିବ । ବିବରଣୀ : -ଦଳ ବଦଳ ବିରୋଧୀ, ସକାରାତ୍ମକ ଅବିଶ୍ୱାସ ପ୍ରସ୍ତାବ, ଲୋକପାଳଙ୍କ ପ୍ରତିଷ୍ଠା ଆଦି ସହ ସମ୍ପର୍କିତ ବ୍ୟବସ୍ଥାକୁ ଯଥାକ୍ରମେ ‘ଦାମନ ଏବଂ ଦିଉ ନଗରପାଳିକା ନିୟାମକ, 1968’, ‘ଦାଦ୍ରା ଏବଂ ନଗରପାଳିକା ପରିଷଦ ନିୟାମକ, 2004’ ଏବଂ ‘ଆଣ୍ଡାମାନ ଏବଂ ନିକୋବାର ଦ୍ୱୀପ ସମୂହ, (ନଗରପାଳିକା) ନିୟାମକ, 1994ରେ ସାମିଲ କରାଯିବ । ନିୟମରେ ଅନ୍ୟ ସଂଶୋଧନ ମଧ୍ୟ ସାମିଲ କରାଯିବ, ଯେପରିକି (1) ଔପନିବେଶିକ ସନ୍ଦର୍ଭ ହଟାଇବା ଲାଗି ‘ସେବକ’ ସ୍ଥାନରେ ‘କର୍ମଚାରୀ’ ଉଲ୍ଲେଖ କରାଯିବ, (2) ଇଲେକଟ୍ରୋନିକ ଭୋଟିଂ ମେସିନ ଜରିଆରେ ବ୍ୟବସ୍ଥା, (3) ସିସିଏସ (ସିସିଏ) ନିୟମ, 1965କୁ ଜୋରିମାନା ପ୍ରକ୍ରିୟାରେ ଲାଗୁ କରିବା ଏବଂ (4) ଅନେକ ବର୍ଷ ପୂର୍ବରୁ ନିର୍ଦ୍ଧାରିତ ଜୋରିମାନା ମୂଲ୍ୟର ସମୀକ୍ଷା କରିବା ।
ରାଷ୍ଟ୍ରପତି ଶ୍ରୀ ରାମନାଥ କୋବିନ୍ଦଙ୍କ ପାଇଁ ସଂସଦରେ ଆୟୋଜିତ ବିଦାୟକାଳୀନ କାର୍ଯ୍ୟକ୍ରମରେ ଭାଗ ନେଲେ ପ୍ରଧାନମନ୍ତ୍ରୀ

ରାଷ୍ଟ୍ରପତି ଶ୍ରୀ ରାମନାଥ କୋବିନ୍ଦଙ୍କ ପାଇଁ ଆଜି ସଂସଦରେ ଆୟୋଜିତ ବିଦାୟକାଳୀନ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାଗ ନେଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଆଜି ପୂର୍ବାହ୍ନରେ ରାଷ୍ଟ୍ରପତି କୋବିନ୍ଦ ଜୀଙ୍କ ପାଇଁ ସଂସଦରେ ଆୟୋଜିତ ବିଦାୟକାଳୀନ କାର୍ଯ୍ୟକ୍ରମରେ ଭାଗ ନେଇଥିଲି । ଏହି କାର୍ଯ୍ୟକ୍ରମରେ ମନ୍ତ୍ରୀମଣ୍ଡଳର ସଦସ୍ୟ ଓ ବିଭିନ୍ନ ଦଳର ନେତାମାନେ ଭାଗ ନେଇଥିଲେ ।”
ଆସାମର ଗୋଗମୁଖଠାରେ ଭାରତୀୟ କୃଷି ଗବେଷଣା ସଂସ୍ଥାନର ଆଧାରଶିଳା ରଖିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଆସାମର ଗୋଗମୁଖଠାରେ ପ୍ରସ୍ତାବିତ ଭାରତୀୟ କୃଷି ଗବେଷଣା ପ୍ରତିଷ୍ଠାନର ଆଧାରଶିଳା ରଖିଛନ୍ତି । ଏହି ଅବସରରେ ଏକ ବିଶାଳ ଜନ ସମାବେଶରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ ରାଜ୍ୟରେ ଚାଲିଥିବା ଉତ୍ତମ ଜନକଲ୍ୟାଣ କାର୍ଯ୍ୟ ଲାଗି ମୁଖ୍ୟମନ୍ତ୍ରୀ ସର୍ବାନନ୍ଦ ସୋନୋୱାଲ ଏବଂ ତାଙ୍କ ସରକାରଙ୍କୁ ଅଭିନନ୍ଦନ ଜଣାଇଥିଲେ । ସେ କହିଥିଲେ ଯେ, ଆଜି ଯେଉଁ କୃଷି ଗବେଷଣା ପ୍ରତିଷ୍ଠାନର ଶିଳାନ୍ୟାସ କରାଗଲା ତାହା ସମଗ୍ର ଅଞ୍ଚଳରେ ଏକ ସକାରାତ୍ମକ ପ୍ରଭାବ ପକାଇବାରେ ମହତ୍ଵପୂର୍ଣ୍ଣ ଭୂମିକା ଗ୍ରହଣ କରିବ । ଏକବିଂଶ ଶତାବ୍ଦୀର ଆବଶ୍ୟକତାକୁ ଦୃଷ୍ଟିରେ ରଖି କୃଷି କ୍ଷେତ୍ରକୁ ବିକଶିତ କରିବାକୁ ପଡିବ । ପରିବର୍ତ୍ତିତ ଟେକ୍ନୋଲଜି ଦ୍ଵାରା ଚାଷୀକୁ ସୁଫଳ ମିଳିବାକୁ ପଡିବ । ବିଭିନ୍ନ ଅଞ୍ଚଳର ସ୍ଵତନ୍ତ୍ର ଆବଶ୍ୟକତାକୁ ଦୃଷ୍ଟିରେ ରଖି ଆଧୁନିକ କୃଷି ପ୍ରଣାଳୀ ଓ ପ୍ରଯୁକ୍ତି କୌଶଳର ପ୍ରୟୋଗ କରାଯିବା ଉପରେ ପ୍ରଧାନମନ୍ତ୍ରୀ ଗୁରୁତ୍ଵ ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, 2022ରେ ଦେଶ ସ୍ଵତନ୍ତ୍ରତାର 75 ବର୍ଷ ପାଳନ କରିବ । ଏହି ସମୟ ବେଳକୁ ଚାଷୀଙ୍କର ଆୟ ଦୁଇଗୁଣ କରିବା ପାଇଁ ପ୍ରୟାସ ହେଉଛି । ପ୍ରଧାନମନ୍ତ୍ରୀ କହିଥିଲେ ଯେ, ଗତ ତିନି ବର୍ଷ ମଧ୍ୟରେ ଚାଷୀଙ୍କ କଲ୍ୟାଣ ଲାଗି ଅନେକ ପଦକ୍ଷେପ ଗ୍ରହଣ କରାଯାଇଛି । ବିଶେଷକରି ମୃତ୍ତିକା ସ୍ୱାସ୍ଥ୍ୟ କାର୍ଡ, ପ୍ରଧାନମନ୍ତ୍ରୀ କୃଷି ସିଞ୍ଚାଇ ଯୋଜନା, ପ୍ରଧାନମନ୍ତ୍ରୀ ଫସଲ ବୀମା ଯୋଜନା ଏହା ମଧ୍ୟରେ ଅନ୍ୟତମ । ଦେଶର ବିଭିନ୍ନ ସ୍ଥାନରେ ଚାଷୀଙ୍କୁ ମୃତ୍ତିକା ସ୍ୱାସ୍ଥ୍ୟ କାର୍ଡ ଦେବା ଲାଗି ଆଧୁନିକ ବିଜ୍ଞାନାଗାରମାନ ପ୍ରତିଷ୍ଠା କରାଯାଉଛି । ଏବେ ଚାଷୀଙ୍କ ମଧ୍ୟରେ ଫସଲ ବୀମା ଯୋଜନାର ଆଦର ବଢୁଛି । କୃଷି କ୍ଷେତ୍ରରେ ମୂଲ୍ୟ ସମବର୍ଦ୍ଧନକୁ (Value Addition)କୁ ଗୁରୁତ୍ଵ ଦେବା ଲାଗି ସମ୍ପଦ ଯୋଜନା ଆରମ୍ଭ କରାଯାଉଛି ବୋଲି ସେ କହିଥିଲେ । ପ୍ରଧାନମନ୍ତ୍ରୀ ଦେଶର ଉତ୍ତର-ପୂର୍ବାଞ୍ଚଳରେ ଯୋଗାଯୋଗ ବ୍ୟବସ୍ଥାର ଉନ୍ନତି ପାଇଁ “ପଞ୍ଚତତ୍ଵ”ର ବିକାଶ ଉପରେ ଗୁରୁତ୍ଵ ଦେଇଥିଲେ । ଏହି ପଞ୍ଚତତ୍ଵ ହେଲା – ରେଳପଥ, ରାଜପଥ, ଜଳପଥ, ସୂଚନାପଥ ଓ ବିମାନପଥ (ବିମାନସେବା)। ଏହି ସେବାଗୁଡିକୁ ବିକଶିତ କରି ଉତ୍ତର-ପୂର୍ବାଞ୍ଚଳରେ ବ୍ୟାପକ ପରିବର୍ତ୍ତନ ଓ ପ୍ରଗତି ଆଣିବାକୁ ତାଙ୍କ ସରକାର ଚାହାନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ ।
ଓଡିଶାରେ ପ୍ରଧାନମନ୍ତ୍ରୀ: ତାଳଚେର ସାର କାରଖାନାର ପୁନରୁଦ୍ଧାର କାର୍ଯ୍ୟ ଆରମ୍ଭ, ଝାରସୁଗୁଡା ବିମାନବନ୍ଦର ଉଦଘାଟିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଓଡିଶା ଗସ୍ତ କରିଥିଲେ । ତାଳଚେରଠାରେ ସେ ଫଳକ ଉନ୍ମୋଚନ ପୂର୍ବକ ତାଳଚେର ସାର କାରଖାନାର ପୁନରୁଦ୍ଧାର କାର୍ଯ୍ୟ ଆରମ୍ଭ କରିଥିଲେ । ଏହି ଅବସରରେ ନିଜର ବକ୍ତବ୍ୟ ରଖି ସେ ଆନନ୍ଦ ପ୍ରକାଶ କରିଥିଲେ ଯେ ସାର କାରଖାନାର କାର୍ଯ୍ୟ ଆରମ୍ଭ ହେବା ନେଇ ଗୁରୁତ୍ୱପୂର୍ଣ୍ଣ ପଦକ୍ଷେପ ଗ୍ରହଣ କରାଯାଇଛି । ଆମେ ସେହି ସ୍ୱପ୍ନକୁ ପୂରଣ କରୁଛୁ ଯାହାକି ବହୁ ପୂର୍ବରୁ ପୂରଣ ହେବା ଉଚିତ ଥିଲା ବୋଲି ପ୍ରଧାନମନ୍ତ୍ରୀ କହିଥିଲେ । ସେ କହିଲେ ଯେ ଭାରତକୁ ପ୍ରଗତିର ଏକ ଉଚ୍ଚତର ସୋପାନକୁ ନେଇଯିବା ହେଉଛି ସରକାରଙ୍କ ଲକ୍ଷ୍ୟ । ପ୍ରଧାନମନ୍ତ୍ରୀ କହିଲେ ଯେ ଭାରତର ବିକାଶ ପାଇଁ ଏଠାକାର କାରଖାନା ଭଳି ପ୍ରକଳ୍ପ ପ୍ରମୁଖ ଭୂମିକା ଗ୍ରହଣ କରିବେ । ପୁନଶ୍ଚି ସେ କହିଲେ ଯେ ଏହି କାରଖାନାରେ ଅତ୍ୟାଧୁନିକ ଜ୍ଞାନକୌଶଳର ବ୍ୟବହାର କରାଯିବ । ଝାରସୁଗୁଡାରେ ପ୍ରଧାନମନ୍ତ୍ରୀ ଝାରସୁଗୁଡା ବିମାନବନ୍ଦରର ଉଦଘାଟନ କରିଥିଲେ ଏବଂ ଝାରସୁଗୁଡା-ରାୟପୁର ମଧ୍ୟରେ ପ୍ରଥମ ଉଡାଣକୁ ପତାକା ଦେଖାଇ ଶୁଭାରମ୍ଭ କରିଥିଲେ । ସେ ମଧ୍ୟ ଗର୍ଜନବାହାଲ କୋଇଲା ଖଣି ଏବଂ ଝାରସୁଗୁଡା-ବରପାଲି-ସରଡେଗା ରେଳ ଲିଙ୍କକୁ ଦେଶ ଉଦ୍ଦେଶ୍ୟରେ ଉତ୍ସର୍ଗ କରିଥିଲେ । ଏହି ଅବସରରେ ଫଳକ ଉନ୍ମୋଚନ ପୂର୍ବକ ପ୍ରଧାନମନ୍ତ୍ରୀ ଦୁଲୁଙ୍ଗା କୋଇଲା ଖଣିରୁ କୋଇଲା ଉତ୍ପାଦନ ଏବଂ ପରିବହନ କାର୍ଯ୍ୟ ଆରମ୍ଭ କରିଥିଲେ । ଏହି ଅବସରରେ ବକ୍ତବ୍ୟ ରଖି ସେ କହିଥିଲେ ଯେ ଏକ ବିମାନବନ୍ଦର ତଥା ଅନ୍ୟାନ୍ୟ ଉନ୍ନୟନ ପ୍ରକଳ୍ପଗୁଡ଼ିକ ଉଦଘାଟନ କରିବା ପାଇଁ ଝାରସୁଗୁଡା ଆସିଥିବାରୁ ସେ ଅତ୍ୟନ୍ତ ଆନନ୍ଦିତ । ଏହି ଉନ୍ନୟନ ପ୍ରକଳ୍ପଗୁଡ଼ିକ ଓଡିଶାର ଜନ ସାଧାରଣଙ୍କୁ ଅନେକ ଲାଭ ପ୍ରଦାନ କରିବ ବୋଲି ସେ ପ୍ରକାଶ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭାରତରେ ବିମାନ ଚଳାଚଳ କ୍ଷେତ୍ର ଦ୍ରୂତଗତିରେ ରୂପାନ୍ତରିତ ହେଉଛି ଏବଂ ଏହା 125 କୋଟି ଭାରତୀୟଙ୍କ ଭବିଷ୍ୟତ ପାଇଁ ଶୁଭ ସୂଚନା । ପ୍ରଧାନମନ୍ତ୍ରୀ କହିଲେ ଯେ ଝାରସୁଗୁଡା ବିମାନବନ୍ଦର ଓଡିଶାର ଜନସାଧାରଣଙ୍କ ଆବଶ୍ୟକତା ପୂରଣ କରିବା ପାଇଁ ଉପଯୁକ୍ତ ସ୍ଥାନରେ ରହିଛି । ସେ କହିଲେ ଯେ ବହୁମୂଖି ବିକାଶ ପାଇଁ ପ୍ରମୁଖ ଆବଶ୍ୟକତା ହେଉଛି ସଂଯୋଗ ବ୍ୟବସ୍ଥା । ଦେଶବ୍ୟାପୀ ସଂଯୋଗ ବ୍ୟବସ୍ଥାରେ ଉନ୍ନତି ଆଣିବା ପାଇଁ କେନ୍ଦ୍ର ସରକାର ଅନେକ ପଦକ୍ଷେପ ଗ୍ରହଣ କରିଛନ୍ତି ବୋଲି ପ୍ରଧାନମନ୍ତ୍ରୀ ପ୍ରକାଶ କରିଥିଲେ ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଭାରତୀୟ ବୈଦେଶିକ ସେବାର ଶିକ୍ଷାନବିସ ଅଧିକାରୀ

ଭାରତୀୟ ବୈଦେଶିକ ସେବା ସଂସ୍ଥାନର 39 ଜଣ ଶିକ୍ଷାନବିସ ଅଧିକାରୀ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଶିକ୍ଷାନବିସ ଅଧିକାରୀମାନଙ୍କୁ ସମ୍ବୋଧନ କରିବା ଅବସରରେ ପ୍ରଧାନମନ୍ତ୍ରୀ ଭାରତର ସମୃଦ୍ଧ ଇତିହାସ, ସଂସ୍କୃତି ଓ ସଭ୍ୟତାକୁ ବିଦେଶରେ ଗୁରୁତ୍ଵ ଦେବାପାଇଁ ଜୋର ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଆଇଏଫଏସ ଅଧିକାରୀମାନେ ସାମ୍ପ୍ରତିକ ଜାତୀୟ ଆହ୍ଵାନ ଏବଂ ଭବିଷ୍ୟତ ବିକାଶ ପାଇଁ ମଧ୍ୟ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବା ଉଚିତ । ପ୍ରଧାନମନ୍ତ୍ରୀ ଶିକ୍ଷାନବିସ ଅଧିକାରୀମାନଙ୍କୁ ଯେଉଁମାନେକି ବୈଦେଶିକ ସମ୍ପର୍କକୁ ପରିଚାଳନା କରୁଛନ୍ତି ସେମାନେ ଅଧିକରୁ ଅଧିକ ପ୍ରଯୁକ୍ତିବିଦ୍ୟା ଆହରଣ କରିବା ସହିତ ରାଜ୍ୟ ସରକାର ତଥା ପ୍ରବାସୀଙ୍କ ପାଇଁ ପୂର୍ଣ୍ଣମାତ୍ରାରେ ନିୟୋଜିତ ରହିବା ଲାଗି ପ୍ରୋତ୍ସାହିତ କରିଥିଲେ । ବୈଦେଶିକ ସେବା ସଂସ୍ଥାନରେ ବର୍ତ୍ତମାନ ଶିକ୍ଷା ଗ୍ରହଣ କରୁଥିବା ଭୁଟାନର ଦୁଇ କୂଟନୈତିକ ଅଧିକାରୀ ମଧ୍ୟ ଦଳରେ ଯୋଗ ଦେଇଥିଲେ ।
ବ୍ରିକ୍ସ ରାଷ୍ଟ୍ରଗୁଡ଼ିକ ମଧ୍ୟରେ ସାମାଜିକ ଓ ଶ୍ରମ କ୍ଷେତ୍ରରେ ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବ୍ରାଜିଲ, ରୁଷ, ଭାରତ, ଚୀନ ଏବଂ ଦକ୍ଷିଣ ଆଫ୍ରିକା (ବ୍ରିକ୍ସ) ମଧ୍ୟରେ ସାମାଜିକ ଏବଂ ଶ୍ରମ କ୍ଷେତ୍ରରେ ସହଯୋଗ ଚୁକ୍ତିକୁ ପିଛିଲା ଭାବେ ମଞ୍ଜୁରି ଦେଇଛନ୍ତି । ଏହି ଦେଶଗୁଡ଼ିକ ମଧ୍ୟରେ 3 ଅଗଷ୍ଟ, 2018ରେ ବ୍ରିକ୍ସ ଦେଶର ଶ୍ରମ ଏବଂ ରୋଜଗାର ମନ୍ତ୍ରୀମାନଙ୍କ ବୈଠକ ଅବସରରେ ଏକ ବୁଝାମଣା (ଏମଓୟୁ) ସ୍ୱାକ୍ଷରିତ ହୋଇଥିଲା । ବିବରଣୀ : ବୁଝାମଣା ଜରିଆରେ ଭାରତ ସମେତ ସମସ୍ତ ପ୍ରତିଭାଗୀ ରାଷ୍ଟ୍ର ଶ୍ରମ ଆଇନ ପ୍ରସ୍ତୁତ କରିବା ଏବଂ ସେଗୁଡ଼ିକୁ ଲାଗୁ କରିବା ଏବଂ ଅସୁରକ୍ଷିତ ଶ୍ରମିକବର୍ଗଙ୍କ ପ୍ରତି ବିଶେଷ ଧ୍ୟାନ ରଖି ସମସ୍ତ ଶ୍ରମିକମାନଙ୍କ ଅଧିକାରକୁ ସୁରକ୍ଷା ଦେବା, ନିଯୁକ୍ତି ଏବଂ ଶ୍ରମ ବଜାର ନୀତି, ରୋଜଗାର ଉନ୍ମୁଖ ଶିକ୍ଷା, ଦକ୍ଷତା ବିକାଶ ଏବଂ ତାଲିମ ତଥା ସାମାଜିକ ସୁରକ୍ଷା କ୍ଷେତ୍ରରେ ଆପୋସ ସହଯୋଗ ପ୍ରତି ସହମତି ବ୍ୟକ୍ତ କରିଥିଲେ । ସଦସ୍ୟ ରାଷ୍ଟ୍ର ସାମାଜିକ ସୁରକ୍ଷା ଏବଂ ଶ୍ରମିକ ସହ ଜଡ଼ିତ ଅନ୍ୟ ପ୍ରସଙ୍ଗରେ ସହଯୋଗ ଲାଗି ବ୍ରିକ୍ସ ଦେଶର ଶ୍ରମ ଏବଂ ଗବେଷଣା ସଂସ୍ଥାନ ଏବଂ ସାମାଜିକ ସୁରକ୍ଷା ସହଯୋଗ ଫ୍ରେମୱାର୍କର ବ୍ୟବହାର କରିପାରିବେ । ଏହି ଏମଓୟୁ ଅନ୍ତର୍ଜାତୀୟ ଚୁକ୍ତି ନୁହେଁ, ସେଥିପାଇଁ ଏହାସହିତ ଜଡ଼ିତ ପକ୍ଷଙ୍କ ପାଇଁ ଅନ୍ତର୍ଜାତୀୟ ଆଇନକୁ ମାନିବାର ବାଧ୍ୟତା ନାହିଁ । ପ୍ରମୁଖ ପ୍ରଭାବ : ନୂଆ ଶିଳ୍ପ ବିପ୍ଳବର ଯୁଗରେ ଏହି ଚୁକ୍ତି ବ୍ରିକ୍ସର ସଦସ୍ୟ ରାଷ୍ଟ୍ରଗୁଡିକୁ ସାମଗ୍ରୀକ ବିକାଶ ଏବଂ ସହଭାଗୀ ସମୃଦ୍ଧିର ସମାନ ଉଦ୍ଦେଶ୍ୟ ହାସଲ କ୍ଷେତ୍ରରେ ସହଯୋଗ, ସହଭାଗୀତା ଏବଂ ଉତ୍ତମ ତାଳମେଳରେ ସକ୍ଷମ କାର୍ଯ୍ୟ ପଦ୍ଧତି ଉପଲବ୍ଧ କରାଇବ । ଏହି ସଦସ୍ୟ ରାଷ୍ଟ୍ରଗୁଡ଼ିକୁ ଶ୍ରମ ଏବଂ ନିଯୁକ୍ତି ତଥା ସାମାଜିକ ନିରାପତ୍ତା ଏବଂ ସାମାଜିକ ଆଲୋଚନା ଜରିଆରେ ସମ୍ପୃକ୍ତ କାର୍ଯ୍ୟକ୍ରମଗୁଡ଼ିକୁ ଲାଗୁ କରିବା ଏବଂ ଏହା ସହ ଜଡ଼ିତ ସୂଚନାକୁ ବାଂଟିବାରେ ସହାୟକ ହୋଇପାରିବ । ଏହା ମାଧ୍ୟମରେ ଅନ୍ତର୍ଜାତୀୟ ଶ୍ରମ ସଂଗଠନର ଅନ୍ତର୍ଜାତୀୟ ପ୍ରଶିକ୍ଷଣ କେନ୍ଦ୍ର ବ୍ରିକ୍ସ ଦେଶର ଶ୍ରମ ସଂସ୍ଥାନଗୁଡ଼ିକର ନେଟୱାର୍କ ସହ ଯୋଡ଼ି ହୋଇପାରିବେ । ଏଥିରେ ଭାରତର ଭିଭି ଗିରି ଜାତୀୟ ଶ୍ରମ ସଂସ୍ଥାନ ମଧ୍ୟ ସାମିଲ ରହିଛି । ଏହି ନେଟୱାର୍କ ଜରିଆରେ ଯୁବକାମନଙ୍କୁ ରୋଜଗାର ଉପଲବ୍ଧ କରାଇବା ଏବଂ ନିଯୁକ୍ତିର ନୂତନା ପ୍ରକାର ବିଷୟରେ ଜାଣିବା ଲାଗି ଗବେଷଣା କାର୍ଯ୍ୟ ଉପରେ ବିଶେଷ ଗୁରୁତ୍ୱାରୋପ କରାଯିବ । ଏହାର ମାଧ୍ୟମରେ କ୍ଷମତା ବିକାଶ, ସୂଚନାର ଆଦାନପ୍ରଦାନ, ଭର୍ଚୁଆଲ ନେଟୱାର୍କ ଏବଂ ଶିଖିବାର ନୂଆ ପ୍ରଯୁକ୍ତିକୁ ଚିହ୍ନଟ କରିବାରେ ସହଯୋଗକୁ ଆହୁରି ସୁଦୃଢ଼ କରାଯାଇପାରିବ । ବ୍ରିକ୍ସର ସାମାଜିକ ସୁରକ୍ଷା ପ୍ରଣାଳୀ ତଥା ସାମାଜିକ ନିରାପତ୍ତା ସହ ଜଡ଼ିତ ଚୁକ୍ତିକୁ ଆହୁରି ଉନ୍ନତ କରିବାରେ ସହଯୋଗକୁ ସୁଦୃଢ଼ କରିବ ।
ଜାତୀୟ ଯୁଦ୍ଧ ସ୍ମାରକକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା କାଲି (ସୋମବାର) 25 ଫେବୃଆରୀରେ ଏକ ଆନୁଷ୍ଠାନିକ ଉତ୍ସବରେ ଜାତୀୟ ଯୁଦ୍ଧ ସ୍ମାରକକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବେ । ଏହି ଅବସରରେ ସେ ପୂର୍ବତନ ସୈନିକମାନଙ୍କୁ ମଧ୍ୟ ସମ୍ବୋଧିତ କରିବେ । ନୂଆଦିଲ୍ଲୀର ଇଣ୍ଡିଆ ଗେଟ ନିକଟରେ ଜାତୀୟ ଯୁଦ୍ଧ ସ୍ମାରକ, ସ୍ୱାଧୀନତା ପରେ ଦେଶର ସୁରକ୍ଷା ପାଇଁ ନିଜ ଜୀବନ ଉତ୍ସର୍ଗ କରିଥିବା ଆମ ଯବାନମାନଙ୍କ ପ୍ରତି ଏକ ଉତ୍କୃଷ୍ଟ ଶ୍ରଦ୍ଧାଞ୍ଜଳି ହେବ । ଶାନ୍ତିବାହିନୀ ମିଶନଗୁଡିକ ଏବଂ ଅରାଜକତା ବିରୋଧୀ ଅଭିଯାନରେ ସର୍ବୋଚ୍ଚ ବଳିଦାନ ଦେଇଥିବା ସୈନିକମାନଙ୍କୁ ମଧ୍ୟ ଜାତୀୟ ଯୁଦ୍ଧ ସ୍ମାରକ ସ୍ମରଣ କରିଥାଏ । ଜାତୀୟ ଯୁଦ୍ଧ ସ୍ମାରକ ‘ଅମର ଚକ୍ର’, ‘ବୀରତା ଚକ୍ର’, ‘ତ୍ୟାଗ ଚକ୍ର’ ଏବଂ ‘ରକ୍ଷକ ଚକ୍ର’ ଭଳି ଚାରୋଟି ସମକେନ୍ଦ୍ରକୁ ନେଇ ନିର୍ମାଣ କରାଯାଇଛି । ଜାତୀୟ ଯୁଦ୍ଧ ସ୍ମାରକ ପରିସରରେ ଏକ କେନ୍ଦ୍ରୀୟ ଚତୁସ୍କୋଣ ସ୍ତମ୍ଭ, ଏକ ଇଟର୍ନାଲ ଫ୍ଲେମ, ଏବଂ ଭାରତୀୟ ସ୍ଥଳ ସେନା, ବାୟୁ ସେନା ଏବଂ ନୌସେନା ଲଢିଥିବା ପ୍ରସିଦ୍ଧ ଯୁଦ୍ଧକୁ ଦର୍ଶାଉଥିବା ଛଅଟି କାଂସ୍ୟ ଚିତ୍ର ସାମିଲ କରାଯାଇଛି । ପରମବୀର ଚକ୍ରର 21 ପୁରସ୍କାର ବିଜେତାମାନଙ୍କର ଅର୍ଦ୍ଧ ପ୍ରତିମୂର୍ତ୍ତି ପରମ ଯୋଦ୍ଧା ସ୍ଥଳରେ ଲଗାଯାଇଛି, ସେଥିରେ ତିନି ଜଣ ଜୀବିତ ପୁରସ୍କାର ବିଜେତା ସୁବେଦାର (ହନି କ୍ୟାପ୍ଟେନ) ବାନା ସିଂହ (ଅବସରପ୍ରାପ୍ତ), ସୁବେଦାର ମେଜର ଯୋଗେନ୍ଦ୍ର ସିଂହ ଯାଦବ ଏବଂ ସୁବେଦାର ସଂଜୟ କୁମାରଙ୍କୁ ସାମିଲ କରାଯାଇଛି । ଜାତୀୟ ଯୁଦ୍ଧ ସ୍ମାରକ ସହିଦମାନଙ୍କୁ ଉତ୍କୃଷ୍ଟ ଶ୍ରଦ୍ଧାଞ୍ଜଳି ଦେବାପାଇଁ ଏକ କୃତଜ୍ଞ ରାଷ୍ଟ୍ରର ସାମୂହିକ ଆକାଂକ୍ଷାକୁ ପ୍ରତିନିଧିତ୍ୱ କରିଥାଏ ।
ଏନଆରଆଇ ବିବାହ ପଞ୍ଜିକରଣ ବିଲ, 2019 ଉପସ୍ଥାପନକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ‘ଏନଆରଆଇ(ପ୍ରବାସୀ ଭାରତୀୟ) ବିବାହ ପଞ୍ଜିକରଣ ବିଲ, 2019’ ସଂସଦରେ ଉପସ୍ଥାପନ କରିବାକୁ ମଞ୍ଜୁରି ଦେଇଛନ୍ତି । ଏହାର ଉଦ୍ଦେଶ୍ୟ ଅଧିକ ଉତ୍ତରଦାୟିତ୍ୱ ସୁନିଶ୍ଚିତ କରିବା ସହିତ ଏନଆରଆଇଙ୍କୁ ବିବାହ କରୁଥିବା ଭାରତୀୟ ନାଗରିକ ସେମାନଙ୍କ ପତିଙ୍କ ଦ୍ୱାରା ନିର୍ଯାତନାର ଶିକାର ହେବା କ୍ଷେତ୍ରରେ ଅଧିକ ଆଇନଗତ ସୁରକ୍ଷା ପ୍ରଦାନ କରିବା । ବିଲ ଗୃହୀତ ହେବା ପରେ ପ୍ରବାସୀ ଭାରତୀୟଙ୍କ ଦ୍ୱାରା କରାଯାଉଥିବା ବିବାହର ପଞ୍ଜିକରଣ ଭାରତ କିମ୍ବା ବିଦେଶରେ ଥିବା ଭାରତୀୟ ମିଶନ ଏବଂ ପୋଷ୍ଟରେ କରାଇବାକୁ ପଡ଼ିବ ଏବଂ ଏଥିପାଇଁ ନିମ୍ନଲିଖିତ ମତେ ଆବଶ୍ୟକ ପରିବର୍ତନ କରିବାକୁ ହେବ । ପାସପୋର୍ଟ ଆଇନ, 1967ରେ ଧାରା 86ଏକୁ ସାମିଲ କରି ଫୌଜଦାରୀ କିମ୍ବା ଦଣ୍ଡ ବିଧି ସଂହିତା, 1973ରେ ବ୍ୟାପକ ପ୍ରଭାବ : ଭାରତରେ ଆଇନଗତ କାର୍ଯ୍ୟାନୁଷ୍ଠାନ ଗ୍ରହଣ କରିବା ଲାଗି ନ୍ୟାୟିକ ସମନ ଜାରି କରିବା ଏକ ପ୍ରମୁଖ ସମସ୍ୟା, ଏଥିପାଇଁ ଏହି ବିଲରେ ଆବଶ୍ୟକ ବ୍ୟବସ୍ଥା କରାଯିବ । ଏଥିପାଇଁ ଫୌଜଦାରୀ ଅଥବା ଦଣ୍ଡ ପ୍ରକ୍ରିୟା ସଂହିତା, 1973ରେ ସଂଶୋଧନ କରାଯିବ । ତେଣୁ ଏହି ବିଲର ଫଳସ୍ୱରୂପ ପ୍ରବାସୀ ଭାରତୀୟଙ୍କୁ ବିବାହ କରୁଥିବା ଭାରତୀୟ ନାଗରିକମାନଙ୍କୁ ଅପେକ୍ଷାକୃତ ଅଧିକ ଆଇନଗତ ସୁରକ୍ଷା ମିଳିପାରିବ । ଏଥିପାଇଁ ଏହି ବିଲରେ ନିଜ ଜୀବନସାଥୀଙ୍କୁ ନିର୍ଯାତନା ଦେଉଥିବା ପ୍ରବାସୀ ଭାରତୀୟଙ୍କ ଉପରେ ଅଙ୍କୁଶ ଲଗାଯାଇପାରିବ । ଏହି ବିଲ ଦ୍ୱାରା ସାରା ବିଶ୍ୱରେ ପ୍ରବାସୀ ଭାରତୀୟଙ୍କୁ ବିବାହ କରିଥିବା ଭାରତୀୟ ମହିଳାମାନେ ଲାଭାନ୍ୱିତ ହେବେ ।
ରେଳ କ୍ଷେତ୍ରରେ ଭାରତ-ଇଣ୍ଡୋନେସିଆ ବୈଷୟିକ ସହଯୋଗ ବୁଝାମଣା ନେଇ ଅବଗତ ହେଲେ କେନ୍ଦ୍ର କ୍ୟାବିନେଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ରେଳ କ୍ଷେତ୍ରରେ ବୈଷୟିକ ସହଯୋଗ ଲାଗି ଭାରତ ଏବଂ ଇଣ୍ଡୋନେସିଆ ମଧ୍ୟରେ ବୁଝାମଣା ବିଷୟରେ କେନ୍ଦ୍ର କ୍ୟାବିନେଟ ଅବଗତ ହୋଇଥିଲେ । ଏହି ବୁଝାମଣାପତ୍ର 29 ମେ, 2018ରେ ସ୍ୱାକ୍ଷରିତ ହୋଇଥିଲା । ଏହି ବୁଝାମଣା ନିମ୍ନଲିଖିତ କ୍ଷେତ୍ରରେ ସହଯୋଗ ପାଇଁ ବ୍ୟବସ୍ଥା ଉପଲବ୍ଧ କରିବ । କ. ଜ୍ଞାନ, ପ୍ରଯୁକ୍ତି, କ୍ଷମତା ନିର୍ମାଣ ସହିତ ସଂସ୍ଥାଗତ ସହଯୋଗର ଆଦାନପ୍ରଦାନ । ଖ. ରେଳବାଇରେ ରୋଲିଂ ଷ୍ଟକ ସହିତ ସିଗନାଲ ଏବଂ ସଂଚାର ବ୍ୟବସ୍ଥାର ଆଧୁନିକୀକରଣ। ଗ. ରେଳ ପରିଚାଳନା ବ୍ୟବସ୍ଥା ଏବଂ ନିୟମ ନିର୍ଦ୍ଧାରଣର ଆଧୁନିକୀକରଣ । ଘ. ଆନ୍ତଃମଡେଲ ପରିବହନ, ଲଜିଷ୍ଟିକ୍ସ ପାର୍କ ଏବଂ ମାଲ ଭଡ଼ା ଟର୍ମିନାଲର ବିକାଶ । ଙ. ନିର୍ମାଣ ଏବଂ ଟ୍ରାକ, ସେତୁ, ସୁଡ଼ଙ୍ଗ, ଓଭର ହେଡ ବିଦ୍ୟୁତିକରଣ ଏବଂ ବିଦ୍ୟୁତ ଯୋଗାଣ ବ୍ୟବସ୍ଥା ସହିତ ନିର୍ଦ୍ଧାରିତ ଭିତ୍ତିଭୂମିର ରକ୍ଷଣାବେକ୍ଷଣ ପ୍ରଯୁକ୍ତି । ଚ. ଉଭୟ ଦେଶ ଦ୍ୱାରା ମିଳିତ ଭାବେ ସହମତି ଆଧାରିତ ସହଯୋଗର ଅନ୍ୟାନ୍ୟ କ୍ଷେତ୍ର ।
ସିଡବ୍ଳ୍ୟଜି ୨୦୨୨ ରେ ବ୍ରୋଞ୍ଜ ପଦକ ଜିତିଥିବାରୁ ଶ୍ରୀକାନ୍ତ କିଡାମ୍ବିଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀକାନ୍ତ କିଡାମ୍ବିଙ୍କୁ ବର୍ମିଂହାମ ସିଡବ୍ଲ୍ୟୁଜି ୨୦୨୨ ରେ ବ୍ରୋଞ୍ଜ ପଦକ ଜିତିଥିବାରୁ ଅଭିନନ୍ଦନ ଜଣାଇଛନ୍ତି । ଶ୍ରୀକାନ୍ତ କିଡାମ୍ବି ଚତୁର୍ଥ ପଦକ ଜିଣିଥିବାରୁ ପ୍ରଧାନମନ୍ତ୍ରୀ ମଧ୍ୟ ଖୁସି ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଭାରତୀୟ ବ୍ୟାଡମିଣ୍ଟନର ଅନ୍ୟତମ ପ୍ରମୁଖ, ଶ୍ରୀ କିଡାମ୍ବି ତାଙ୍କ ସିଡବ୍ଲ୍ୟୁଜିରେ ବ୍ୟକ୍ତିଗତ ଭାବେ ବ୍ରୋଞ୍ଜ ପଦକ ଜିତିଛନ୍ତି । ଏହା ହେଉଛି ତାଙ୍କର ଚତୁର୍ଥ ସିଡବ୍ଲ୍ୟୁଜି ପଦକ ଯାହା ଦ୍ୱାରା ତାଙ୍କର ଦକ୍ଷତା ଏବଂ ସ୍ଥିରତା ଦର୍ଶାଇଛି । ତାଙ୍କୁ ଅଭିନନ୍ଦନ । ସେ ଉତ୍ସାହିତ ଆଥଲେଟମାନଙ୍କୁ ଉତ୍ସାହିତ କରି ଭାରତକୁ ଆହୁରି ଗର୍ବିତ କରନ୍ତୁ ।”
ଶ୍ରୀ କେଶରୀ ନାଥ ତ୍ରିପାଠୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ପଶ୍ଚିମବଙ୍ଗର ପୂର୍ବତନ ରାଜ୍ୟପାଳ ତଥା ସ୍ୱଳ୍ପକାଳ ପାଇଁ ବିହାର, ମେଘାଳୟ ଓ ମିଜୋରମ ରାଜ୍ୟପାଳ ଦାୟିତ୍ୱ ତୁଲାଇଥିବା ଶ୍ରୀ କେଶରୀ ନାଥ ତ୍ରିପାଠୀଙ୍କ ବିୟୋଗର ଗଭୀର ଶୋକ ବ୍ୟକ୍ତ କରିଛନ୍ତି । ଉତ୍ତର ପ୍ରଦେଶରେ ବିଜେପି ବିକାଶରେ ସେ ଗୁରୁତ୍ୱପୂର୍ଣ୍ଣ ଭୂମିକା ତୁଲାଇବା ସହ ରାଜ୍ୟର ପ୍ରଗତି ପାଇଁ କଠିନ ପରିଶ୍ରମ କରିଥିଲେ ବୋଲି ପ୍ରଧାନମନ୍ତ୍ରୀ କହିଛନ୍ତି ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ସେବା ଓ ବୁଦ୍ଧିମତା ପାଇଁ ଶ୍ରୀ କେଶରୀ ନାଥ ତ୍ରିପାଠୀ ଜୀ ସମ୍ମାନାସ୍ପଦ ଥିଲେ । ସାମ୍ବିଧାନିକ ମାମଲାରେ ସେ ପ୍ରବୀଣ ଥିଲେ । ଉତ୍ତରପ୍ରଦେଶରେ ବିଜେପିର ବିକାଶରେ ସେ ଗୁରୁତ୍ୱପୂର୍ଣ୍ଣ ଭୂମିକା ତୁଲାଇବା ସହ ରାଜ୍ୟର ପ୍ରଗତି ପାଇଁ କଠିନ ପରିଶ୍ରମ କରିଥିଲେ । ତାଙ୍କ ବିୟୋଗରେ ଦୁଃଖିତ । ତାଙ୍କ ପରିବାର ଓ ପ୍ରଶଂସକଙ୍କୁ ସମବେଦନା । ଓମ ଶାନ୍ତି ।”
ମିଜୋରମରେ ପଥର ଖଣି ଧସିବା ଯୋଗୁଁ ହୋଇଥିବା ମୃତ୍ୟୁ ଘଟଣାରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମିଜୋରମରେ ପଥର ଖଣି ଧସିବା ଯୋଗୁଁ ହୋଇଥିବା ମୃତ୍ୟୁ ଘଟଣାରେ ଗଭୀର ଶୋକ ବ୍ୟକ୍ତ କରିଛନ୍ତି । ଶ୍ରୀ ମୋଦୀ ପୀଡିତଙ୍କ ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ)ରୁ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ମିଜୋରମରେ ପଥର ଖଣି ଧସିବା ଯୋଗୁଁ ହୋଇଥିବା ଦୁଃଖଦ ଦୁର୍ଘଟଣାରେ ନିଜ ପ୍ରିୟଜନଙ୍କୁ ହରାଇଥିବା ପରିବାରବର୍ଗଙ୍କୁ ସମବେଦନା । ମୃତକଙ୍କ ନିକଟତମ ପରିଜନଙ୍କୁ ପିଏମଏନଆରଏଫରୁ ୨ ଲକ୍ଷ ଟଙ୍କା ଲେଖାଏଁ ପ୍ରଦାନ କରାଯିବ । ଆହତଙ୍କୁ ୫୦ ହଜାର ଟଙ୍କା ଲେଖାଏଁ ପ୍ରଦାନ କରାଯିବ: ପ୍ରଧାନମନ୍ତ୍ରୀ”
ଗତ ମାସର ମନ କି ବାତ୍ କାର୍ଯ୍ୟକ୍ରମ ଉପରେ ଆଧାରିତ ପୁସ୍ତିକା ଶେୟାର କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତ ମାସର ମନ କି ବାତ୍ (ନଭେମ୍ବର ୨୦୨୨) ଅଧ୍ୟାୟ ଉପରେ ଆଧାରିତ ଏକ ପୁସ୍ତିକା ଶେୟାର କରିଛନ୍ତି । ଏଥିରେ ଭାରତର ଜି- ୨୦ ଅଧ୍ୟକ୍ଷତା, ମହାକାଶ କ୍ଷେତ୍ରରେ ନିରନ୍ତର ପ୍ରଗତି, ସଂଗୀତ ବାଦ୍ୟଯନ୍ତ୍ରର ରପ୍ତାନୀ ବୃଦ୍ଧି ଭଳି ବିଷୟ ସାମିଲ ରହିଛି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଏହି ଇ-ପୁସ୍ତକ ଉପରେ ନଜର ପକାନ୍ତୁ, ଏଥିରେ ଗତ ମାସର #MannKiBaatରେ ସାମିଲ ବିଷୟ, ଯେପରିକି ଭାରତର ଜି- ୨୦ ଅଧ୍ୟକ୍ଷତା, ମହାକାଶ କ୍ଷେତ୍ରରେ ଆମର ନିରନ୍ତର ପ୍ରଗତି, ସଂଗୀତ ବାଦ୍ୟଯନ୍ତ୍ରର ରପ୍ତାନୀ ବୃଦ୍ଧି ଭଳି ବିଷୟ ସାମିଲ ରହିଛି ।” http://davp.nic.in/ebook/h_nov/index.html"
ପଥ ପ୍ରଦର୍ଶନକାରୀ ଆପ୍ ନିର୍ମାଣ ପାଇଁ ଭାରତ-ଜାତିସଂଘ ଚୁକ୍ତିକୁ କ୍ୟାବିନେଟର ଅନୁମୋଦନ

ଜେନେଭାସ୍ଥିତ ଜାତିସଂଘର ଦପ୍ତର ପାଲେ ଦି ନେସନ(ପ୍ୟାଲେସ ଦି ନେସନ୍ସ)ରେ ବ୍ୟବହାର ନିମନ୍ତେ ଉଦ୍ଦିଷ୍ଟ ଏକ ପଥପ୍ରଦର୍ଶନକାରୀ (ୱେ ଫାଇଣ୍ଡିଂ ଆପ୍ଲିକେସନ) ପାଇଁ ଭାରତ ଏକ ମିଳିତ ଜାତିସଂଘ ମିଳିତ ଭାବେ କାମ କରିବେ । ଏହି ଆପ୍ଲିକେସନ ବା ଆପ୍ ଜାତିସଂଘର ଜେନେଭା ଦପ୍ତର (ୟୁଏନ୍‌ଓଜି)ରେ ଥିବା ପାଲେ ଦି ନେସନ୍ସରେ ବ୍ୟବହୃତ ହେବ । ଏଥିପାଇଁ ଦୁଇପକ୍ଷ ମଧ୍ୟରେହେବାକୁ ଥିବା ଚୁକ୍ତିକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଅନୁମୋଦନ ମିଳିଛି । ୧୯୪୫ରେ ସ୍ଥାପିତ ମିଳିତ ଜାତିସଂଗ ଏକ ଆନ୍ତର୍ଜାତିକ ପ୍ରତିଷ୍ଠାନ । ଏବେ ଏହାର ସଦସ୍ୟ ସଂଖ୍ୟା ୧୯୩ । ଭାରତ ମିଳିତ ଜାତିସଂଘର ଜଣେ ପ୍ରତିଷ୍ଠାତା ସଦସ୍ୟ । ସୁଇଜରଲ୍ୟାଣ୍ଡର ଜେନେଭା ସହରରେ ଜାତିସଂଘର ଦପ୍ତର (ୟୁଏନ୍‌ଓଜି)ର ପାଂଚଟି ଅଟ୍ଟାଳିକା ରହିଛି । ଏଥିରେ ମୋଟ ୨୧ ତାଲା (ଫ୍ଲୋର) ଅଛି । ଏହା ଫରାସୀ ଭାଷାରେ ପାଲେ ଦି ନେସନ୍ସ ନାମରେ ପରିଚିତ । ଏହି ଦପ୍ତର ଜାତିସଂଘରର ଏକ ଐତିହାସିକ ଅଟ୍ଟାଳିକା । ଜାତିସଂଘର ବିଭିନ୍ନ ବୈଠକ, ସମାବେଶ ଆଦିରେ ଯୋଗ ଦେବାକୁ ବହୁ ସଂଖ୍ୟକ ପ୍ରତିନିଧି, ନାଗରିକ ସମାଜର ସଦସ୍ୟ ଓ ସାଧାରଣ ଜନତା ଏହି ଦପ୍ତରକୁ ଯାଇଥାନ୍ତି । ଭବନର ଜଟିଳତା ଏବଂ ଏହି ଦପ୍ତରର ବିଭିନ୍ନ କାର୍ଯ୍ୟକ୍ରମର ବିପୁଳ ଲୋକଙ୍କ ଅଂଶଗ୍ରହଣକୁ ଦୃଷ୍ଟିରେ ରଖି ପଥ ପ୍ରଦର୍ଶନ ବ୍ୟବସ୍ଥାକୁ ସୁଗମ କରିବାର ଆବଶ୍ୟକ ରହିଛି । ଏଥିପାଇଁ ଏକ ନାଭିଗେସନାଲ ଆପ୍ ବିକଶିତ କରି କାମରେ ଲଗାଇବା ଜରୁରୀ । ପ୍ରତିନିଧି ଓ ଅନ୍ୟାନ୍ୟ ପରିଦର୍ଶକ ଏହି ଭବନ ମଧ୍ୟରେ ପଶିଲେ ସୁବିଧାରେ ଓ ସହଜରେ ବିଭିନ୍ନ ବିଭାଗ ଓ ଦପ୍ତରକୁ ଯିବା ପାଇଁ ଏକ ପଥପ୍ରଦର୍ଶନକାରୀ ଆପ୍‌ର ଆବଶ୍ୟକତା ଅପରିହାର୍ଯ୍ୟ । ଖୋଲା ଯାଗାରେ ଜିପିଏସ୍ ଆପ୍ ପଥପ୍ରଦର୍ଶନରେ ବିଶେଷ ସଫଳ ହୋଇଥାଏ, କିନ୍ତୁ ବିରାଟ ଅଟ୍ଟାଳିକା ଓ ଭବନ ଭିତରେ ଏହା ବିଶେଷ କାମରେ ନାହିଁ । ଏଥିପାଇଁ ଅଟ୍ଟାଳିକା ଭିତରେ ମାର୍ଗ ଦର୍ଶନ କରିପାରୁଥିବା ଆପ୍‌ର ଆବଶ୍ୟକତା ରହିଛି । ଏହାର ସହାୟତାରେ ପ୍ରତିନିଧି ଓ ଅନ୍ୟାନ୍ୟ ଲୋକେ ଗୋଟିଏ ଅଟ୍ଟାଲିକାରୁ ଅନ୍ୟ ଅଟ୍ଟାଳିକା ଓ ବିଭିନ୍ନ ଦପ୍ତରକୁ ସହଜରେ ଯାଇପାରିବେ । ଭାରତ ଏହି ପଥ ପ୍ରଦର୍ଶନକାରୀ ଆପ୍ ବିକଶିତ କରିବ । ୨୦୨୦ରେ ଜାତିସଂଘର ୭୫ତମ ପ୍ରତିଷ୍ଠା ଦିବସ ଅବସରରେ ଭାରତ ଏଭଳି ଏକ ଯୋଜନା ପ୍ରସ୍ତୁତ କରି ବିଶ୍ୱର ଏହି ସର୍ବୋଚ୍ଚ ପ୍ରତିଷ୍ଠାନକୁ ଦାନ ଆକାରରେ ଏଭଳି ଏକ ଆପ୍ ଦେବାକୁ ନିଷ୍ପତ୍ତି ନେଇଥିଲା । ଏହି ଆପ୍‌ର ବିକାଶ, ମୁତୟନ ଓ ରକ୍ଷଣାବେକ୍ଷଣ ପାଇଁ ମୋଟ ୨ନିୟୁତ ଡଲାର ଖର୍ଚ୍ଚ ହେବ ବୋଲି ହିସାବ କରାଯାଇଛି । ଏଥି ନିମନ୍ତେ ଏକ ସଫ୍ଟଓୟାରଭିତ୍ତିକ ପଥ ପ୍ରଦର୍ଶନକାରୀ ଆପ୍ ବିକଶିତ ହେବ । ଏହା ପାଲେ ଦି ନେସନ ଦପ୍ତରରେ ମୁତୟନ ହେଲେ ଏହାର ବ୍ୟବହାରକାରୀ ଏହି ଆପ୍ ସହାୟତାରେ ପାଂଚଟି ଯାକ ଅଟ୍ଟାଳିକାର ମୋଟ ୨୧ ତାଲାରେ ଥିବା ବିଭିନ୍ନ ଦପ୍ତର /କାର୍ଯ୍ୟାଳୟକୁ ଅନାୟସରେ ଯାଇପାରିବେ । ଏହି ଆପ୍ ଏକ ଆଣ୍ଡ୍ରଏଡ୍ ଓ ଆଇଓଏସ୍ ଡିଭାଇସ୍ ମାଧ୍ୟମରେ କାର୍ଯ୍ୟ କରିବ । ଆପ୍‌ର ବିକାଶ କାମ ସି-ଡଟ୍ ଉପରେ ନ୍ୟସ୍ତ କରାଯାଇଛି । ସି-ଡଟ୍ ଏକ ସ୍ୱୟଂ ଶାସିତ ଟେଲିକମ୍ ଗବେଷଣା ଓ ବିକାଶ କେନ୍ଦ୍ର ଏବଂ ଏହା ଭାରତ ସରକାରଙ୍କ ଟେଲି ଯୋଗାଯୋଗ ବିଭାଗ ଅଧୀନରେ ରହିଛି । ଭାରତ ପାଇଁ ଏହା ଏକ ମର୍ଯ୍ୟାଦାଜନକ ବିଷୟ । ଜାତିସଂଘକୁ ଏହା ଭାରତର ଏକ ଗୁରୁତ୍ୱପୂର୍ଣ୍ଣ ଦାନ ହେବ । ଏହାଛଡା “ମେଡ୍ ଇନ ଇଣ୍ଡିଆ ଆପ ମାଧ୍ୟମରେ ଭାରତ ବିଶ୍ୱକୁ ତାହାର ସଫ୍ଟଓୟାର ବିଶେଷତ୍ୱ ଦକ୍ଷତା ଏବଂ କୋମଳଶକ୍ତିର ପରିଚୟ ଦେଇପାରିବ।
ଲିଥୁଆନିଆରେ ଭାରତୀୟ ମିଶନ୍ ଖୋଲିବା ପାଇଁ କେନ୍ଦ୍ର କ୍ୟାବିନେଟର ମଞ୍ଜୁରି ପ୍ରଦାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ 2022 ରେ ଲିଥୁଆନିଆରେ ଏକ ନୂତନ ଭାରତୀୟ ମିଶନ ଖୋଲିବାକୁ ମଞ୍ଜୁରି ପ୍ରଦାନ କରିଛନ୍ତି। ଲିଥୁଆନିଆରେ ଭାରତୀୟ ମିଶନ ଖୋଲିବା ଦ୍ବାରା ଭାରତର ରାଜନୈତିକ ଉପସ୍ଥିତିକୁ ବିସ୍ତାର କରିବା, ରାଜନୈତିକ ସମ୍ବନ୍ଧ ଏବଂ ରଣନୈତିକ ସହଯୋଗକୁ ମଜବୁତ୍ କରିବା, ଦ୍ୱିପାକ୍ଷିକ ବାଣିଜ୍ୟର ଅଭିବୃଦ୍ଧି, ପୁଞ୍ଜି ବିନିଯୋଗ ଏବଂ ଅର୍ଥନୈତିକ ସମ୍ପର୍କରେ ବୃଦ୍ଧି ପାଇଁ ସହାୟକ ହେବ, ଲୋକଙ୍କ ସହ ସମ୍ପର୍କକୁ ସୁଗମ କରିବ, ବହୁପକ୍ଷୀୟ ମଞ୍ଚରେ ରାଜନୈତିକ ପ୍ରସାର ପାଇଁ ସୁଯୋଗ ଦେବ ଏବଂ ଭାରତର ବୈଦେଶିକ ନୀତିର ଉଦ୍ଦେଶ୍ୟ ପାଇଁ ସମର୍ଥନ ସଂଗ୍ରହ କରିବାରେ ସାହାଯ୍ୟ ମିଳିବ। ଲିଥୁଆନିଆରେ ଥିବା ଭାରତୀୟ ମିଶନ୍ ମଧ୍ୟ ଭାରତୀୟ ସମ୍ପ୍ରଦାୟକୁ ଭଲ ଭାବରେ ସାହାଯ୍ୟ କରିବ ଏବଂ ସେମାନଙ୍କର ସ୍ୱାର୍ଥ ରକ୍ଷା କରିବ। ଲିଥୁଆନିଆରେ ଏକ ନୂତନ ଭାରତୀୟ ମିଶନ ଖୋଲିବାର ନିଷ୍ପତ୍ତି ଆମର ଅଭିବୃଦ୍ଧି ତଥା ବିକାଶର ଜାତୀୟ ପ୍ରାଥମିକତା ବା ‘ସାବକା ସାଥ୍ ସବକା ବିକାଶ’ଅନୁସରଣ କରିବା ପାଇଁ ଏକ ଗୁରୁତ୍ବପୂର୍ଣ୍ଣ ପଦକ୍ଷେପ। ଭାରତର ରାଜନୈତିକ ଉପସ୍ଥିତିର ବୃଦ୍ଧି, ଭାରତୀୟ କମ୍ପାନୀଗୁଡିକ ପାଇଁ ବଜାର ସୁଯୋଗ ପ୍ରଦାନ କରିବ ଏବଂ ସାମଗ୍ରୀ ଏବଂ ସେବା ରପ୍ତାନିକୁ ବୃଦ୍ଧି କରିବ। ଆତ୍ମନିର୍ଭର ଭାରତ ର ଆମର ଲକ୍ଷ୍ୟ ଅନୁରୂପ ଘରୋଇ ଉତ୍ପାଦନ ଏବଂ ରୋଜଗାର ବୃଦ୍ଧିରେ ଏହାର ପ୍ରତ୍ୟକ୍ଷ ପ୍ରଭାବ ପଡ଼ିବ।
ପଞ୍ଚାୟତିରାଜ ଦିବସ ଅବସରରେ ଆସନ୍ତାକାଲି ଗ୍ରାମ ସ୍ୱରାଜ ଅଭିଯାନର ଶୁଭାରମ୍ଭ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଜାତୀୟ ପଞ୍ଚାୟତିରାଜ ଦିବସ ଅବସରରେ ରାଷ୍ଟ୍ରୀୟ ଗ୍ରାମ ସ୍ୱରାଜ ଅଭିଯାନର ଶୁଭାରମ୍ଭ କରିବେ । ମଧ୍ୟପ୍ରଦେଶର ମାଣ୍ଡଲାଠାରେ ଆୟୋଜିତ ପଞ୍ଚାୟତିରାଜ ଦିବସ ସମାରୋହରେ ଏହି ଅଭିଯାନର ଆନୁଷ୍ଠାନିକ ଶୁଭାରମ୍ଭ କରାଯିବ । ଏହି ଅବସରରେ ପ୍ରଧାନମନ୍ତ୍ରୀ ମାଣ୍ଡଲାରୁ ସମଗ୍ର ଦେଶର ନିର୍ବାଚିତ ପଞ୍ଚାୟତ ପ୍ରତିନିଧିମାନଙ୍କୁ ସମ୍ବୋଧିତ କରିବେ । ସେହିପରି ସେଠାରେ ଏକ ଜନସମାବେଶକୁ ମଧ୍ୟ ପ୍ରଧାନମନ୍ତ୍ରୀ ଉଦ୍ବୋଧନ ଦେବେ । ଆଗାମୀ ପାଞ୍ଚ ବର୍ଷ ମଧ୍ୟରେ ଆଦିବାସୀମାନଙ୍କର ସାମଗ୍ରିକ ବିକାଶ ପାଇଁ ଉଦ୍ଦିଷ୍ଟ ଏକ ମାର୍ଗଚିତ୍ର ବା ରୋଡ ମ୍ୟାପକୁ ପ୍ରଧାନମନ୍ତ୍ରୀ ଏହି ଅବସରରେ ଉନ୍ମୋଚନ କରିବେ । ମଧ୍ୟପ୍ରଦେଶର ମାଣ୍ଡଲା ଜିଲ୍ଲାର ମାନେରୀଠାରେ ଭାରତୀୟ ତୈଳ ନିଗମ ପକ୍ଷରୁ ନିର୍ମିତ ହେବାକୁ ଥିବା ଏକ ଏଲପିଜି ଗ୍ୟାସ ବଟଲିଂ ପ୍ଳାଣ୍ଟର ଆଧାରଶିଳା ମଧ୍ୟ ରଖି ପ୍ରଧାନମନ୍ତ୍ରୀ ଏକ ସ୍ଥାନୀୟ ପ୍ରଶାସନ ଡିରେକ୍ଟୋରିର ଶୁଭ ଉନ୍ମୋଚନ କରିବେ । ଏକ ସ୍ୱଚ୍ଛ, ସୁସ୍ଥ ଓ ଆଲୋକିତ ଭାରତର ପ୍ରତିବଦ୍ଧତାକୁ ସାକାର କରିବା ଦିଗରେ ଆଉ ଏକ ପାଦ ଆଗକୁ ବଢ଼ି ପ୍ରଧାନମନ୍ତ୍ରୀ ଏହି ଅବସରରେ ଆୟୋଜିତ ସମାରୋହରେ ସ୍ଥାନୀୟ ସରପଞ୍ଚମାନଙ୍କୁ ବିଭିନ୍ନ କ୍ଷେତ୍ରରେ ଉଲ୍ଲେଖନୀୟ କାର୍ଯ୍ୟ ପାଇଁ ସମ୍ବର୍ଦ୍ଧିତ କରିବେ । ବିଶେଷକରି ଶତ ପ୍ରତିଶତ ଧୂମ୍ରହୀନ ରୋଷେଇ ଘର ନିର୍ମାଣ, ମିଶନ ଇନ୍ଦ୍ରଧନୁଷ ଅଧିନରେ ଶତ ପ୍ରତିଶତ ଟୀକାକରଣ ଓ ସୌଭାଗ୍ୟ ଯୋଜନା ଅଧିନରେ ଶତ ପ୍ରତିଶତ ଗ୍ରାମ୍ୟ ବିଦ୍ୟୁତକରଣ ଲକ୍ଷ୍ୟ ହାସଲ କରିଥିବା ପଞ୍ଚାୟତର ସରପଞ୍ଚମାନଙ୍କୁ ପୁରସ୍କୃତ କରାଯିବ । ସର୍ବଶ୍ରେଷ୍ଠ ପଞ୍ଚାୟତ ପୁରସ୍କାର ଯୋଜନା ଅଧିନରେ ରାଷ୍ଟ୍ରୀୟ ଇ-ପଞ୍ଚାୟତ ପୁରସ୍କାର ଏବଂ ଗ୍ରାମ ପଞ୍ଚାୟତ ବିକାଶ ପୁରସ୍କାର ଯୋଜନାର କୃତି ବିଜେତାମାନଙ୍କୁ ମଧ୍ୟ ଏହି ସମାରୋହରେ ସମ୍ବର୍ଦ୍ଧିତ କରାଯିବ । ପରିଶେଷରେ ମଧ୍ୟପ୍ରଦେଶର ଅଭିଳାଷୀ ଜିଲ୍ଲାର ଜିଲ୍ଲାପାଳମାନଙ୍କ ସହ ପ୍ରଧାନମନ୍ତ୍ରୀ ମତ ବିନିମୟ କରିବେ ।
ଭାରତୀୟ ସାମାଜିକ କର୍ମୀ ତଥା ଲେଖିକା ଶ୍ରୀମତୀ ମହାଶ୍ଵେତା ଦେବୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଭାରତୀୟ ସାମାଜିକ କର୍ମୀ ତଥା ଲେଖିକା ଶ୍ରୀମତୀ ମହାଶ୍ଵେତା ଦେବୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “କଲମର ଶକ୍ତିକୁ ମହାଶ୍ଵେତା ଦେବୀ ଚମତ୍କାର ଢଙ୍ଗରେ ପ୍ରତିପାଦିତ କରିଥିଲେ । କରୁଣା, ସମାନତା ଏବଂ ନ୍ୟାୟର ପ୍ରତୀକ ରୂପେ ପରିଚିତ ସ୍ଵର ଆଜି ଆମକୁ ଗଭୀର ଦୁଃଖରେ ଛାଡି ଯାଇଛନ୍ତି । ତାଙ୍କ ଆତ୍ମାର ଶାନ୍ତି ଓ ସଦଗତି କାମନା କରୁଛୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆସନ୍ତାକାଲି ପ୍ରଧାନମନ୍ତ୍ରୀଙ୍କ ଝାଡ଼ଖଣ୍ଡ ଗସ୍ତ

ହଜାରିବାଗ, ଦୁମକା ଏବଂ ପାଲାମୁଠାରେ ମେଡ଼ିକାଲ କଲେଜର କରିବେ ଶୁଭାରମ୍ଭ ହଜାରିବାଗଠାରେ ଆଚାର୍ଯ୍ୟ ବିନୋବା ଭାବେ ବିଶ୍ୱବିଦ୍ୟାଳୟର ଜନଜାତି ଅଧ୍ୟୟନ କେନ୍ଦ୍ର ଲାଗି ରଖିବେ ଆଧାରଶିଳା ବିଭିନ୍ନ ବିକାଶମୂଳକ କାର୍ଯ୍ୟକ୍ରମର କରିବେ ଶୁଭାରମ୍ଭ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା- ଆୟୁଷ୍ମାନ ଭାରତର ହିତାଧିକାରୀଙ୍କ ସହ କରିବେ ମତବିନିମୟ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (ଫେବୃଆରୀ 17, 2019) ଝାଡ଼ଖଣ୍ଡର ହଜାରିବାଗ ଏବଂ ରାଞ୍ଚି ଗସ୍ତ କରିବେ । ଝାଡ଼ଖଣ୍ଡ ଗସ୍ତ କାଳରେ ପ୍ରଧାନମନ୍ତ୍ରୀ ସ୍ୱାସ୍ଥ୍ୟ, ଶିକ୍ଷା, ଜଳ ଯୋଗାଣ ଓ ପରିମଳ ଆଦି ଅନେକଗୁଡ଼ିଏ ବିକାଶମୂଳକ ପରିଯୋଜନାର ଶୁଭାରମ୍ଭ କରିବେ । ହଜାରିବାଗ ଠାରେ ପ୍ରଧାନମନ୍ତ୍ରୀ ନିମ୍ନଲିଖିତ ପ୍ରକଳ୍ପମାନ ଉଦ୍‌ଘାଟନ କରିବେ:- ପ୍ରଧାନମନ୍ତ୍ରୀ ହଜାରିବାଗ, ଦୁମକା ଏବଂ ପାଲାମୁଠାରେ ପ୍ରତିଷ୍ଠା ହେବାକୁ ଥିବା ତିନୋଟି ମେଡ଼ିକାଲ କଲେଜ ବିଲଡ଼ିଂର ଉଦଘାଟନ କରିବେ । ଏହି ଅବସରରେ ସେ ହଜାରିବାଗ, ଦୁମକା, ପାଲାମୁ ଏବଂ ଜାମସେଦପୁର ଠାରେ 500 ଶଯ୍ୟାବିଶିଷ୍ଟ ହସପିଟାଲ ପ୍ରକଳ୍ପଗୁଡିକର ଶିଳାନ୍ୟାସ କରିବେ । ପ୍ରଧାନମନ୍ତ୍ରୀ ରାମଗଡ଼ ଏବଂ ହଜାରିବାଗ ଜିଲ୍ଲାର ଗ୍ରାମୀଣ ପାନୀୟ ଜଳଯୋଗାଣ ଯୋଜନାକୁ ଉଦଘାଟନ କରିବେ । ସେହିପରି ଅନ୍ୟ ଦୁଇଟି ଜିଲ୍ଲାର ଗ୍ରାମାଞ୍ଚଳ ପାନୀୟ ଜଳଯୋଗାଣ ପ୍ରକଳ୍ପ ଏବଂ ହଜାରିବାଗଠାରେ ସହରାଞ୍ଚଳ ପାନୀୟ ଜଳଯୋଗାଣ ପ୍ରକଳ୍ପର ସେ ଭିତ୍ତିପ୍ରସ୍ତର ସ୍ଥାପନ କରିବେ । ଏହା ପରେ ପ୍ରଧାନମନ୍ତ୍ରୀ ସାହିବଗଞ୍ଜ ବର୍ଜ୍ୟଜଳ ପ୍ରକ୍ରିୟାକରଣ ପ୍ଲାଣ୍ଟ ଏବଂ ନମାନୀ ଗଙ୍ଗେ ପ୍ରକଳ୍ପ ଅଧୀନରେ ମଧୁସୂଦନ ଘାଟକୁ ଉଦଘାଟନ କରିବେ । ସେହିଭଳି ପ୍ରଧାନମନ୍ତ୍ରୀ ଶ୍ରୀ ମୋଦୀ ରାମଗଡ଼ଠାରେ ମହିଳା ଇଞ୍ଜିନିୟରିଂ କଲେଜ ବିଲ୍ଡିଂକୁ ଉଦଘାଟନ କରିବାର କାର୍ଯ୍ୟକ୍ରମ ରହିଛି । ଏହା ବ୍ୟତୀତ ପ୍ରଧାନମନ୍ତ୍ରୀ ବିଶେଷ ଭାବେ ଦୁର୍ବଳ ଜନଜାତି ଗୋଷ୍ଠୀ ବସବାସ କରୁଥିବା କ୍ଷେତ୍ର ପାଇଁ ଏକ ପାନୀୟ ଜଳଯୋଗାଣ ପ୍ରକଳ୍ପର ଶିଳାନ୍ୟାସ କରିବେ । ପ୍ରଧାନମନ୍ତ୍ରୀ ହଜାରିବାଗ ଠାରେ ନିର୍ମିତ ହେବାକୁ ଥିବା ଏକ ଜନଜାତି ଅଧ୍ୟୟନ କେନ୍ଦ୍ର ଏବଂ ଆଚାର୍ଯ୍ୟ ବିନୋବା ଭାବେ ବିଶ୍ୱବିଦ୍ୟାଳୟର ଆଧାରଶିଳା ରଖିବେ । ପ୍ରଧାନମନ୍ତ୍ରୀ ଇ-ନାମ୍‌ ଯୋଜନା ଅଧୀନରେ ମୋବାଇଲ୍‌ ଫୋନ୍‌ କ୍ରୟ ଲାଗି ଚାଷୀଙ୍କୁ ଚେକ୍‌ ବଣ୍ଟନ କରିବା ସହ ଡ଼ିବିଟି ଯୋଜନାର ଶୁଭାରମ୍ଭ କରିବେ । ପ୍ରଧାନମନ୍ତ୍ରୀ ସେଠାକାର ସରକାରୀ ବିଦ୍ୟାଳୟରେ ପଢ଼ୁଥିବା ଛାତ୍ରଛାତ୍ରୀମାନଙ୍କ ପୁଷ୍ଟିମାତ୍ରା ବୃଦ୍ଧି ସକାଶେ କେତେକ ଶିଶୁଙ୍କୁ ମାଗଣା କ୍ଷୀର ବଣ୍ଟନ ଯୋଜନାରେ କ୍ଷୀର ପ୍ୟାକେଟ ବଣ୍ଟନ କରିବେ । ରାଞ୍ଚିଠାରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା- ଆୟୁଷ୍ମାନ ଭାରତର କେତେକ ହିତାଧିକାରୀଙ୍କ ସହ ଭାବ ବିନିମୟ କରିବାର କାର୍ଯ୍ୟକ୍ରମ ରହିଛି ।
ଶ୍ରୀ ସ୍ୱାମୀ ନାରାୟଣ ମନ୍ଦିର ପକ୍ଷରୁ ଆୟୋଜିତ ଯୁବ ଶିବିରରେ ପ୍ରଧାନମନ୍ତ୍ରୀଙ୍କ ଅଭିଭାଷଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭଦୋଦରାର କରେଲିବାଗ ପକ୍ଷରୁ ଆୟୋଜିତ ଯୁବ ଶିବିରରେ ଭିଡିଓ କନଫରେନ୍ସିଂ ମାଧ୍ୟମରେ ନିଜର ଅଭିଭାଷଣ ପ୍ରଦାନ କରିଛନ୍ତି । କୁଣ୍ଡଲଧାମର ଓ ଭଦୋଦରାର କରେଲିବାଗ ସ୍ୱାମୀ ନାରାୟଣ ମନ୍ଦିର ଏହି ଶିବିରର ଆୟୋଜନ କରିଥିଲେ । ସମବେତ ଜନତାଙ୍କୁ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଆମର ପୁରାଣ ଶାସ୍ତ୍ର ଅବିରତ ଚରିତ୍ରବାନ ଗଠନ ପ୍ରତ୍ୟେକ ସମାଜର ମୂଳପିଣ୍ଡ ବୋଲି ଶିକ୍ଷା ଦେଇଛି । ସେ କହିଥିଲେ ଆଜିର ଶିବିର ଆୟୋଜନ କେବଳ ଯୁବଶକ୍ତି ମଧ୍ୟରେ ଉତ୍ତମ ସଂସ୍କାର ଭାବନା ଆଣିବ ନାହିଁ ବରଂ ଦେଶ ଓ ସମାଜର ପରିଚୟ, ଗର୍ବର ପୁନଃ ଜାଗରଣ ପାଇଁ ଏହା ଏକ ପ୍ରାକୃତିକ ପୟାସ । ପ୍ରଧାନମନ୍ତ୍ରୀ ଏକ ନୂତନ ଭାରତ ଗଠନ ନିମନ୍ତେ ଏକ ସାମୂହିକ ସଂକଳ୍ପ ଆହ୍ୱାନ ଜଣାଇଥିଲେ । ଏପରି ଏକ ନବଭାରତ ଯାହାର ପରିଚୟ ହେବ ନୂତନ ଆଗକୁ ଆଗେଇବା ପାଇଁ ପ୍ରସ୍ତୁତ । ତେବେ ଏହା ପ୍ରାଚୀନ ପରମ୍ପରା ସହ ଓତଃପ୍ରୋତ ହେବା ବିଧେୟ । ଏକ ନୂତନ ଭାରତ ଯିଏ ଉଭୟ ନବୀନ ଭାବନା ଓ ପୁରାତନ ସଂସ୍କୃତିର ସମ୍ମିଶ୍ରଣରେ ଆଗେଇ ସମଗ୍ର ମାନବଜାତିକୁ ଦିଗଦର୍ଶନ ଦେବ । ଯେତେବେଳେ ଯେଉଁଠି ଆହ୍ୱାନ ଆସିଛି, ଭାରତ ଆଶାର ସହ ତାର ମୁକାବିଲା କରିଛି ଓ ଯେତେବେଳେ ସମସ୍ୟା ଆସିଛି, ଭାରତ ସମାଧାନ ପନ୍ଥା ବାହାର କରିଛି ବୋଲି ପ୍ରଧାନମନ୍ତ୍ରୀ କହିଥିଲେ । କରୋନାର ଜଟିଳ ପରିସ୍ଥିତି ମଧ୍ୟରେ ଭାରତ ବିଶ୍ୱକୁ ଔଷଧପତ୍ର ଓ ଟିକା ଯୋଗାଇଛି । ଯୋଗାଣ ବ୍ୟବସ୍ଥା ବିଧ୍ୱସ୍ତ ହେବା ବେଳେ ବୈଶ୍ୱିକ ଅରାଜକତା ଓ ବିପତ୍ତି କାଳରେ ମଧ୍ୟ ଏକ ସମର୍ଥ ଦେଶର ଭୂମିକା ତୁଲାଇବାରୁ ଆଜି ବିଶ୍ୱରେ ଭାରତ ଏକ ନୂତନ ଆଶା ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆମେ ସମଗ୍ର ମାନବଜାତିକୁ ଯୋଗର ପଥ ଦେଖାଇଛୁ, ଆମେ ଆୟୁର୍ବେଦର ଶକ୍ତିରେ ପ୍ରବର୍ତ୍ତନ କରିଛୁ । ଜନସାଧାରଣଙ୍କ ସହଯୋଗ ବୃଦ୍ଧି ଯୋଗୁଁ ଆଜି ସରକାରଙ୍କ କାର୍ଯ୍ୟକରିବା ଶୈଳୀ ଓ ସମାଜର ଚିନ୍ତାଧାରାରେ ପରିବର୍ତ୍ତନ ଆସିଛି । ଭାରତ ଯୁବଶକ୍ତିର ନେତୃତ୍ୱରେ ଆଜି ବିଶ୍ୱରେ ଭାରତ ତୃତୀୟ ବୃହତ ଷ୍ଟାର୍ଟଅପ ପଦ୍ଧତି ଭାବେ ଉଭା ହୋଇଛି । ସଫ୍ଟୱେୟାର ଠାରୁ ମହାକାଶ ପର୍ଯ୍ୟନ୍ତ ଆମେ ନୂତନ ଭବିଷ୍ୟତ ପାଇଁ ପ୍ରସ୍ତୁତ ହେଉଛୁ । ଆମ ପାଇଁ ସଂସ୍କାର ଅର୍ଥ ହେଲା ଶିକ୍ଷା, ସେବା ଓ ସମ୍ବେଦନଶୀଳତା । ଆମ ପାଇଁ ସଂସ୍କାର ଅର୍ଥ ଉତ୍ସର୍ଗ, ସଂକଳ୍ପ ଓ ଶକ୍ତି । ଚାଲନ୍ତୁ ଆମେମାନେ ନିଜକୁ ଉନ୍ନୀତ କରିବା । ହେଲେ ଆମର ଉନ୍ନୀତ ହେବା ଅନ୍ୟମାନଙ୍କ କଲ୍ୟାଣର ମାଧ୍ୟମ ହେବା ଉଚିତ । ଆମେ ସଫଳତାର ଶିଖର ଛୁଇଁଲେ ମଧ୍ୟ ତାହା ସମସ୍ତଙ୍କ ସେବା ନିମନ୍ତେ ଉଦ୍ଦିଷ୍ଟ ହେବା ଆବଶ୍ୟକ । ଏହା ହିଁ ଭଗବାନ ସ୍ୱାମୀ ନାରାୟଣଙ୍କ ନୀତିଶିକ୍ଷା ଓ ଭାରତୀୟ ପ୍ରକୃତି ମଧ୍ୟ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ ଭଦୋଦରା ସହ ତାଙ୍କ ଦୀର୍ଘ ସମ୍ପର୍କର ଅବତାରଣା କରିବା ତଥା ତାଙ୍କର ବ୍ୟକ୍ତିଗତ ଓ ରାଜନୀତିକ ଜୀବନରେ ସେହି ସ୍ଥାନର ମହତ୍ୱ ଉପରେ ମନ୍ତବ୍ୟ ରଖିଥିଲେ । ସେ କହିଥିଲେ ଏକତାର ପ୍ରତିମୂର୍ତ୍ତି ପାଇଁ ଭଡୋଦୋରା ବିଶ୍ୱରେ ଆକର୍ଷର ବିନ୍ଦୁ ପାଲଟିଛି । ସେହିପରି ପଭଗଧ ମନ୍ଦିର ମଧ୍ୟ ଦୁନିଆ ସାରା ଲୋକଙ୍କୁ ଏଠାକୁ ଆକର୍ଷିତ କରିଛି । ପ୍ରଧାନମନ୍ତ୍ରୀ କହିଥିଲେ ଯେ ସଂସ୍କାର ନଗରୀ ଭଡୋଦୋରା ବିଶ୍ୱରେ ପ୍ରସିଦ୍ଧି ଅର୍ଜନ କରିବାରେ ଲାଗିଛି, କାରଣ ଭଡୋଦୋରାରେ ନିର୍ମିତ ମେଟ୍ରୋ କୋଚ ବିଶ୍ୱବ୍ୟାପୀ ଆଦୃତ ହୋଇଛି ଓ ଏହାହିଁ ତାହାର ଶକ୍ତି । ଆମେ ଦେଶ ସ୍ୱାଧୀନତା ସଂଗ୍ରାମରେ ମୃତ୍ୟୁ ଲଭିବାକୁ ସୁଯୋଗ ପାଇନଥିଲେ ମଧ୍ୟ ଆମେ ଦେଶ ପାଇଁ ବଞ୍ଚିରହିବୁ । ଅଗଷ୍ଟ ୧୫, ୨୦୨୩ ପର୍ଯ୍ୟନ୍ତ ଆମେ ଟଙ୍କା ଦେଣନେଣ ପ୍ରତ୍ୟକ୍ଷ ଭାବେ ନକରି ଡିଜିଟାଲ ମାଧ୍ୟମରେ କରିପାରିବା କି ବୋଲି ପ୍ରଶ୍ନ କରିଥିଲେ । ଆପଣ ମାନଙ୍କ ସାମାନ୍ୟ ଅବଦାନ ଛୋଟ ବ୍ୟବସାୟୀ ଓ ବିକ୍ରେତାଙ୍କ ଜୀବନରେ ବିରାଟ ପରିବର୍ତ୍ତନ ଆଣିପାରିବ । ସେହିପରି ସ୍ୱଚ୍ଛତା ଓ ପ୍ଲାଷ୍ଟିକର ଏକକ ବ୍ୟବହାର ସହ ଅପପୁଷ୍ଟି ରୋକିବା ନେଇ ଶପଥ ମଧ୍ୟ ନିଆଯାଇପାରିବ । କାଶୀର ଘାଟ ସଫା ଅଭିଯାନରେ ସାମିଲ ଜଣେ ନାଗାଲାଣ୍ଡ ଝିଅ ସମ୍ପର୍କରେ ମଧ୍ୟ ପ୍ରଧାନମନ୍ତ୍ରୀ କହିଥିଲେ । ସେ ଏକୁଟିଆ ଆରମ୍ଭ କରିଥିଲେ ମଧ୍ୟ ବହୁ ଲୋକ ତା ସହ ସାମିଲ ହେଲେ । ଏହା ସଂକଳ୍ପର ଏକ ଦୃଷ୍ଟାନ୍ତ । ସେହିପରି ଦେଶକୁ ସାହାଯ୍ୟ କରିବା ପାଇଁ ବିଦ୍ୟୁତ ବଞ୍ଚାଇବା ଓ ପ୍ରାକୃତିକ କୃଷି ଆପଣାଇବା ପାଇଁ ମଧ୍ୟ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ ।